**Dôvodová správa**

***Všeobecná časť***

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 356/2006 Z. z. o ochrane zdravia zamestnancov pred rizikami súvisiacimi s expozíciou karcinogénnym a mutagénnym faktorom pri práci v znení neskorších predpisov (ďalej len „návrh nariadenia vlády“) sa do právneho poriadku Slovenskej republiky preberajú dve smernice **Európskeho parlamentu a Rady (EÚ), a to** smernica **Európskeho parlamentu a Rady (EÚ) 2019/130 zo 16. januára 2019,** ktorou sa mení smernica 2004/37/ES o ochrane pracovníkov pred rizikami súvisiacimi s expozíciou karcinogénom alebo mutagénom pri práci **(ďalej len „smernica (EÚ) 2019/130**“)asmernica  **Európskeho parlamentu a Rady (EÚ) 2019/983 z 5. júna 2019,** ktorou sa mení smernica 2004/37/ES o ochrane pracovníkov pred rizikami súvisiacimi s expozíciou karcinogénom alebo mutagénom pri práci **(ďalej len „smernica (EÚ) 2019/983**“). **Uvedenými s**mernicami sa sprísňujú maximálne hodnoty vystavenia vybraným karcinogénnym faktorom pri práci (ďalej **len** „**karcinogény“)** a rozširuje sa zoznam látok, zmesí a pracovných procesov s rizikom chemickej karcinogenity.

V Slovenskej republike sa v záujme ochrany zdravia zamestnancov pred rizikami súvisiacimi s expozíciou karcinogénom a mutagénom pri práci uplatňujú ustanovenia nariadenia vlády Slovenskej republiky č. 356/2006 Z. z., ktoré  je plne harmonizované so smernicou 2004/37/ES Európskeho parlamentu a Rady z 29. apríla 2004 o ochrane pracovníkov pred rizikami z vystavenia účinkom karcinogénov alebo mutagénov pri práci (šiesta samostatná smernica v zmysle článku 16 ods. 1 smernice Rady 89/391/EHS) (kodifikované znenie) v platnom znení. Jedným z najdôležitejších opatrení na ochranu zdravia je, že expozícii karcinogénom a mutagénom sa má zabrániť ich nahradením menej škodlivými chemickými faktormi; ak sa to nedá dosiahnuť, výroba a používanie karcinogénov a mutagénov sa má vykonávať v uzavretom systéme. Ak ani to nie je technicky možné, zamestnávateľ je povinný znížiť expozíciu zamestnancov na najnižšiu technicky dosiahnuteľnú úroveň a na ochranu zdravia zamestnancov zabezpečiť všetky dostupné ochranné a preventívne opatrenia.

Nariadením vlády Slovenskej republiky č. 356/2006 Z. z. sú v súčasnosti v Slovenskej republike určené technické smerné hodnoty na limitovanie expozície celkom pre 37 karcinogénov a mutagénov (v prílohe č. 2) a v zozname látok, zmesí a  pracovných procesov s rizikom chemickej karcinogenity je uvedených sedem pracovných činností (v prílohe č. 1).

V Slovenskej republike je ročne exponovaných nadlimitným hodnotám karcinogénov a mutagénov pri práci asi 5,5 až 6 tisíc zamestnancov. K  31. decembru 2019 bolo evidovaných 5850 zamestnancov exponovaných chemickým karcinogénom a mutagénom, ktorí vykonávajú prácu zaradenú do kategórie 3 a 4 (rizikovú prácu); z tohto počtu je asi 500 zamestnancov exponovaných karcinogénom, ktoré sú predmetom návrhu nariadenia vlády. Vplyv sprísnených technických smerných hodnôt u ôsmych karcinogénov v návrhu nariadenia vlády na zmeny počtu zamestnancov vykonávajúcich rizikové práce nie je možné v súčasnosti kvantifikovať; predpokladá sa ich mierne navýšenie.

V súlade so smernicou **(EÚ) 2019/130** boli do prílohy č. 1 návrhu nariadenia vlády, ktorá obsahuje zoznam látok, zmesí a pracovných procesov s rizikom chemickej karcinogenity, doplnené na základe dôkazov o ich karcinogenite dve pracovné činnosti, a to práca, pri ktorej dochádza k expozícii cez kožu minerálnym olejom, ktoré boli predtým použité v motoroch s vnútorným spaľovaním na mazanie a chladenie pohyblivých častí vo vnútri motora a práca, pri ktorej dochádza k expozícii výfukovým emisiám zo vznetových naftových motorov.

V prílohe č. 2 návrhu nariadenia vlády sa v súlade so smernicami revidujú technické smerné hodnoty pre osem karcinogénov v pracovnom ovzduší, ktoré v súčasnosti už sú súčasťou nariadenia vlády Slovenskej republiky č. 356/2006 Z. z.  (arzén a jeho anorganické zlúčeniny; berýlium a jeho anorganické zlúčeniny; etyléndichlorid; epichlórhydrín; kadmium a jeho anorganické zlúčeniny; 4,4´-metylénbis (2-chlóranilín); 4,4´-metyléndianilín; trichlóretén). Všetky revidované technické smerné hodnoty majú klesajúcu tendenciu (sú prísnejšie), čím je v súlade s európskym cieľom zabezpečená lepšia ochrana zdravia zamestnancov pri práci s karcinogénmi. U dvoch karcinogénov (berýlium a jeho anorganické zlúčeniny, kadmium a jeho anorganické zlúčeniny) sa v súlade so  smernicou **(EÚ) 2019/983** zavádzajú pre ich technické smerné hodnoty prechodné obdobia.

**Smernica (EÚ) 2019/983 umožňuje zaviesť prechodné obdobie aj pre** formaldehyd, ktorý sa používa pri poskytovaní zdravotnej starostlivosti a pri poskytovaní pohrebných služieb na účel balzamovania. Vzhľadom na skutočnosť, že v legislatíve Slovenskej republiky (v prílohe č. 1 nariadenia vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov) je už dlhodobo od roku 2006 zavedený najvyššie prípustný expozičný limit pre formaldehyd v súlade s limitnou hodnotou v s**mernici (EÚ) 2019/983, v Slovenskej republike sa pre** technickú smernú hodnotu **formaldehydu nebude** uplatňovať prechodné obdobie.

Do prílohy č. 2 návrhu nariadenia vlády boli doplnené v súlade so smernicou **(EÚ) 2019/130** na základe dôkazov o ich karcinogenite výfukové emisie zo vznetových naftových motorov. Pre tieto výfukové emisie sa zavádza nová  technická smerná hodnota, ktorá doteraz nebola v legislatíve Slovenskej republiky zavedená. Z dôvodu, že v niektorých odvetviach je splnenie tejto novej technickej smernej hodnoty pre výfukové emisie zo vznetových naftových motorov v krátkom čase ťažko dosiahnuteľné, návrhom nariadenia vlády sa v súlade so smernicou uvádza dátum začatia uplatňovania tejto technickej smernej hodnoty, a to od 21. februára 2023. Pri podzemnej ťažbe a výstavbe tunelov sa technická smerná hodnota pre výfukové emisie zo vznetových naftových motorov začne uplatňovať až od 21. februára 2026.

 Okrem toho do prílohy č. 2 návrhu nariadenia vlády v súlade so smernicou **(EÚ) 2019/130** na základe dôkazov o ich karcinogenite a identifikovaného možného prieniku cez kožu, boli doplnené zmesi polycyklických aromatických uhľovodíkov, ktoré sú karcinogénmi, osobitne tie, ktoré obsahujú benzo(a)pyrén a boli doplnené aj minerálne oleje, ktoré boli predtým použité v motoroch s vnútorným spaľovaním na mazanie a chladenie pohyblivých častí vo vnútri motora.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonom č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, ďalšími zákonmi a súčasne je v súlade s právom Európskej únie.

Predložený návrh nariadenia vlády nemá vplyv na rozpočet verejnej správy, vplyv na životné prostredie, vplyv na informatizáciu spoločnosti, vplyv na manželstvo, rodičovstvo a rodinu ani vplyv na služby verejnej správy pre občana. Predpokladá sa pozitívny aj negatívny vplyv na podnikateľské prostredie, pozitívne sociálne vplyvy.

***Osobitná časť***

**K čl. I**

**K bodu 1**

Legislatívno-technická úprava. Povinnosť zamestnávateľa predkladať prevádzkový poriadok na schválenie príslušnému orgánu verejného zdravotníctva je upravená v § 52 ods. 1 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.

**K bodu 2**

U karcinogénov berýlium a jeho anorganické zlúčeniny, kadmium a jeho anorganické zlúčeniny a arzén a jeho anorganické zlúčeniny a kyselina arzeničná a jej soli sa v súlade so smernicou **(EÚ) 2019/983**  zavádzajú pre ich technické smerné hodnoty prechodné obdobia z dôvodu, že dodržanie prísnejších technických smerných hodnôt je v krátkom čase ťažko dosiahnuteľné.

Pre berýlium a jeho anorganické zlúčeniny sa zavádza prechodné obdobie do 11. júla 2026, počas ktorého sa bude uplatňovať technická smerná hodnota 0,0006 mg · m-3, ktorá jeniekoľkonásobne prísnejšia ako je technická smerná hodnota uplatňovaná v legislatíve Slovenskej republiky v súčasnosti (0,005 mg · m-3 pre spracovanie kovu a zliatin berýlia a 0,002 mg · m-3 pre ostatné práce spojené s expozíciou berýliu a jeho zlúčeninám). Po uplynutí prechodného obdobia, t. j. od 12. júla 2026, bude pre berýlium a jeho anorganické zlúčeniny platiť ešte prísnejšia technická smerná hodnota, a to 0,0002 mg · m-3.

Pre kadmium a jeho anorganické zlúčeniny sa zavádza prechodné obdobie do 11. júla 2027, počas ktorého sa bude uplatňovať technická smerná hodnota 0,004 mg · m-3, ktorá jeniekoľkonásobne prísnejšia ako je technická smerná hodnota uplatňovaná v legislatíve Slovenskej republiky v súčasnosti (0,03 mg · m-3 pri výrobe batérií, pri tepelnej extrakcii zinku, olova a medi, pri zváraní zliatin kadmia a 0,15 mg · m-3 pre ostatné práce spojené s expozíciou kadmiu a jeho zlúčeninám). Po uplynutí prechodného obdobia, t. j. od 12. júla 2027, bude pre kadmium a jeho anorganické zlúčeniny platiť ešte prísnejšia technická smerná hodnota, a to 0,001 mg · m-3.

Prechodné obdobie pre kadmium a jeho anorganické zlúčeniny môže zamestnávateľ využiť len vtedy, ak sa u zamestnancov vykonáva aj biologické monitorovanie expozície kadmiu, pri ktorom sa sleduje koncentrácia kadmia v moči, pričom nepresiahne biologickú medznú hodnotu 0,002 mg kadmia · g-1 kreatinínu v moči.

Ak zamestnávateľ u zamestnancov nevykonáva biologické monitorovanie expozície kadmiu (v biologickom materiáli), nemôže využiť prechodné obdobie; vtedy pre kadmium a jeho anorganické zlúčeniny platí prísnejšia technická smerná hodnota, a to 0,001 mg · m-3.

Pre arzén a jeho anorganické zlúčeniny a pre kyselinu arzeničnú a jej soli sa pri tavení medi začne uplatňovať technická smerná hodnota od 11. júla 2023 z dôvodu, že splnenie tejto technickej smernej hodnoty je v krátkom čase ťažko dosiahnuteľné.

Pre výfukové emisie zo vznetových naftových motorov sa v súlade so smernicou **(EÚ) 2019/130** začne uplatňovať technická smerná hodnota od 21. februára 2023. Pri podzemnej ťažbe a výstavbe tunelov sa začne uplatňovať technická smerná hodnota od 21. februára 2026. Dôvodom je, že v niektorých odvetviach je splnenie tejto technickej smernej hodnoty v krátkom čase ťažko dosiahnuteľné.

**K bodu 3**

Do zoznamu látok, zmesí a pracovných procesov s rizikom chemickej karcinogenity v prílohe č. 1 návrhu nariadenia vlády sa v súlade so smernicou **(EÚ) 2019/130** dopĺňajú na základe dôkazov o ich karcinogenite dve pracovné činnosti, a to práca, pri ktorej dochádza k expozícii cez kožu účinkom minerálnych olejov, ktoré boli predtým použité v motoroch s vnútorným spaľovaním na mazanie a chladenie pohyblivých častí vo vnútri motora a práca, pri ktorej dochádza k expozícii výfukovým emisiám zo vznetových naftových motorov.

**K bodu 4**

V prílohe č. 2 sa návrhom nariadenia vlády revidujú technické smerné hodnoty pre osem **karcinogénov** v pracovnom ovzduší, ktoré v súčasnosti už sú súčasťou prílohy č. 2 k nariadeniu vlády Slovenskej republiky č. 356/2006 Z. z.  Technické smerné hodnoty sa revidujú u karcinogénov označených poradovými číslami 3, 9, 16, 20, 28, 29, 30 a 37, a to pre arzén a jeho anorganické zlúčeniny; berýlium a jeho anorganické zlúčeniny; etyléndichlorid; epichlórhydrín; kadmium a jeho anorganické zlúčeniny; 4,4´-metylénbis (2-chlóranilín); 4,4´-metyléndianilín; trichlóretén; všetky revidované technické smerné hodnoty majú klesajúcu tendenciu (technické smerné hodnoty sa sprísňujú).

Revidovaná technická smerná hodnota pre arzén a jeho anorganické zlúčeniny a pre kyselinu arzeničnú a jej soli sa pri tavení medi uplatňuje v súlade so smernicou **(EÚ) 2019/983** až od 11. júla 2023.

Do prílohy č. 2 bol doplnený formaldehyd (poradové číslo 24), pre ktorý sa uplatňuje technická smerná hodnota (pre 8-hodinovú expozíciu a pre krátkodobú expozíciu), ktorá je v legislatíve Slovenskej republiky upravená už dávnejšie **ako najvyššie prípustný expozičný limit pre formaldehyd** v prílohe č. 1 nariadenia vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov. N**ajvyššie prípustný expozičný limit** pre formaldehyd v Slovenskej republike je v súlade s limitnou hodnotou pre formaldehyd v s**mernici (EÚ) 2019/983 od r. 2006. Z tohto dôvodu sa v Slovenskej republike nebude** uplatňovať **pre** technickú smernú hodnotu **formaldehydu,** ktorý sa používa pri poskytovaní zdravotnej starostlivosti a pri poskytovaní pohrebných služieb na účel balzamovania,prechodné obdobie.

Do prílohy č. 2 návrhu nariadenia vlády boli doplnené v súlade so smernicou **(EÚ) 2019/130** na základe dôkazov o ich karcinogenite výfukové emisie zo vznetových naftových motorov s novou technickou smernou hodnotou, ktorá sa meria ako elementárny uhlík. Z dôvodu, že v niektorých odvetviach je splnenie tejto technickej smernej hodnoty v krátkom čase ťažko dosiahnuteľné, návrhom nariadenia vlády sa v súlade so smernicou začne uplatňovať nová technická smerná hodnota až od 21. februára 2023. Pri podzemnej ťažbe a výstavbe tunelov sa táto technická smerná hodnota začne uplatňovať od 21. februára 2026.

Práca, pri ktorej dochádza k expozícii výfukovým emisiám zo vznetových naftových motorov, bola doplnená aj do zoznamu látok, zmesí a pracovných procesov s rizikom chemickej karcinogenity v prílohe č. 1 návrhu nariadenia vlády.

Do prílohy č. 2 návrhu nariadenia vlády boli doplnené v súlade so smernicou **(EÚ) 2019/130** na základe dôkazov o ich karcinogenite a identifikovaného možného prieniku cez kožu zmesi polycyklických aromatických uhľovodíkov, ktoré sú karcinogénmi, osobitne tie, ktoré obsahujú benzo(a)pyrén. Expozícia týmto zmesiam môže nastať pri práci, pri ktorej dochádza okrem iného k procesom horenia, ako napríklad z výfukových plynov spaľovacích motorov, a k procesom spaľovania pri vysokej teplote.

Do prílohy č. 2 návrhu nariadenia vlády boli doplnené v súlade so smernicou **(EÚ) 2019/130** na základe dôkazov o ich karcinogenite a identifikovaného možného prieniku cez kožu aj minerálne oleje, ktoré boli predtým použité v motoroch s vnútorným spaľovaním na mazanie a chladenie pohyblivých častí vo vnútri motora.

Práca s minerálnymi olejmi, ktoré boli predtým použité v motoroch s vnútorným spaľovaním na mazanie a chladenie pohyblivých častí vo vnútri motora bola doplnená aj do zoznamu látok, zmesí a pracovných procesov s rizikom chemickej karcinogenity v prílohe č. 1 návrhu nariadenia vlády.

Na obmedzenie expozície cez kožu pri práci s uvedenými minerálnymi olejmi je možné použiť účinné osobné ochranné pracovné prostriedky, ktoré chránia ruky (ochranné pracovné rukavice), ako aj postupy súvisiace s odstránením a  zabezpečením očistenia kontaminovaného pracovného odevu.

**K bodu 5**

Do prílohy č. 5, ktorú tvorí zoznam právne záväzných aktov **Európskej únie** prebratých do nariadenia vlády Slovenskej republiky č. 356/2006 Z. z., sa dopĺňajú dve smernice **(EÚ), a to** smernica **(EÚ) 2019/130** a s**mernica (EÚ) 2019/983.**

**K čl. II**

Navrhuje sa dátum nadobudnutia účinnosti nariadenia vlády dňom 1. októbra 2020, štyri mesiace pred dátumom transpozície smernice (EÚ) 2019/130 a deväť mesiacov pred dátumom transpozície smernice (EÚ) 2019/983, čím je zabezpečený časový priestor pre notifikáciu, ako aj efektívny legislatívny proces (transponovaním oboch smerníc súčasne).